
                                                Comunicat de presă
În perioada 7-13 iulie 2025,  Cluj-Napoca va fi gazda Olimpiadei Central Europene de Informatică (CEOI), ediția a XXXII-a


În perioada 7-13 iulie 2025 se va desfășura la Cluj-Napoca cea de-a XXXII-a ediție a Olimpiadei Central Europene de Informatică (CEOI). 

Evenimentul este organizat de Ministerul Educației și Cercetării, în colaborare cu Societatea pentru Excelență și Performanță în Informatică (SEPI), Inspectoratul Școlar Județean Cluj și Universitatea Tehnică Cluj-Napoca, județul Cluj.

Olimpiada de Informatică a Europei Centrale (CEOI – Central European Olympiad in
Informatics) este inclusă în Calendarul Olimpiadelor și concursurilor școlare internaționale desfășurate în România și în străinătate, la care participă și elevi români, prima ediție  a acestei competiții internaționale fiind organizată la Cluj-Napoca în anul 1994. 

România a găzduit ediția inaugurală din 1994 și alte 3 ediții importante (ediția 2000, ediția 2009, ediția 2016), cea din 2000 fiind organizată tot la Cluj-Napoca.

După 25 de ani Cluj-Napoca redevine gazda acestei olimpiade, eveniment care reunește elevi din 15 țări ale lumii: Cehia, Croația, Germania, Ungaria, Polonia, România, Slovacia, Slovenia, Austria, Bulgaria, Georgia, Republica Moldova, Serbia, Elveția și Ucraina.

Astfel, 64 de elevi, constituiți în 16 echipe de concurs, din cele 15 țări participante, alături de cei 32 de profesori coordonatori, întreaga echipă de organizare și membri comitetului tehnic al olimpiadei vor transforma pentru câteva zile municipiul Cluj-Napoca, într-un centru internațional al competiției în domeniul IT și al informaticii, organizat la Universitatea Tehnică, din Cluj-Napoca, județul Cluj.

România participă la Olimpiada Central Europeană de Informatică (CEOI) cu două echipe, lotul țării noastre fiind alcătuit din 8 elevi, coordonați de 2 profesori, un coordonator principal și un coordonator adjunct.


Festivitatea de deschidere a evenimentului va avea loc marți, 8 iulie 2025, începând cu ora 10:00, în Sala Auditorium Maximum a Colegiului Academic al Universității „Babeș-Bolyai” Cluj-Napoca, iar Gala de premiere se va desfășura sâmbătă, 12 iulie 2025, începând cu ora 12:00, la UTCN Hub, din cadrul Universității Tehnice Cluj-Napoca.

„Este o deosebită onoare pentru Inspectoratul Școlar Județean Cluj să organizeze  cea de-a 32-a ediție a Olimpiadei Internaționale de Informatică a Europei Centrale 2025 – un eveniment de prestigiu care reunește, la Cluj-Napoca, elevi excepționali și mentori remarcabili din 15 țări central-europene. Acest moment nu este doar o competiție între cei mai buni tineri informaticieni ai Europei centrale, ci o sărbătoare a cunoașterii, a pasiunii pentru știință și a colaborării internaționale în spiritul excelenței academice. Faptul că România este gazda acestei olimpiade, prin implicarea Ministerului Educației și Cercetării, a Societății pentru Excelență și Performanță în Informatică, a Inspectoratului Școlar Județean Cluj și a Universității Tehnice din Cluj-Napoca, reconfirmă angajamentul nostru față de educația de înalt nivel și față de valorile cooperării europene. Cluj-Napoca este un oraș al inovației, al spiritului universitar și al tinerilor care modelează viitorul prin inteligență și creativitate, este un reper la nivel național pentru excelența în educație și un pol de dezvoltare pentru industria IT,  un centru al inovației, al educației și al cercetării, un spațiu în care tradiția academică se împletește firesc cu deschiderea spre viitor. Iar viitorul, ne place să credem, aparține celor care știu să gândească algoritmic, să rezolve probleme și să construiască lumi mai bune prin tehnologie. Informatica nu este doar o disciplină, ci un limbaj universal care ne permite să înțelegem complexitatea lumii de azi și să imaginăm soluții sustenabile pentru ziua de mâine. Într-o societate în continuă digitalizare, educația în domeniul informaticii devine cheia transformării sociale, economice și culturale. Iar tinerii pasionați de tehnologie și inovație sunt  arhitecții acestui viitor. Vă felicit pentru parcursul vostru remarcabil, vă urez tuturor suces, inspirație, fair-play și bucuria descoperirii în aceste zile de competiție. Sperăm ca aceste zile petrecute la Cluj-Napoca să vă aducă nu doar rezultate frumoase, ci și prietenii valoroase și amintiri de neuitat. Mult succes tuturor participanților, admirație sinceră profesorilor care modelează, zi de zi, performanța și felicitări și mulțumiri celor care susțin performanța aici la Cluj-Napoca!”, este mesajul doamnei Marinela Marc, inspector școlar general al Inspectoratului Școlar Județen Cluj, cu prilejul acestui eveniment.

Agenda evenimentului, precum și alte detalii referitoare la această competiție internațională sunt disponibile pe site-ul dedicat al  Olimpiadei Central Europene de Informatică (CEOI) https://ceoi2025.utcluj.ro/

Sponsori principali: Bitdefender, Bosch, Betfair Romania Development, Quantco, ASA Cons Romania, Banca Transilvania, Asociația Crede în Bine, Iulius Mall, BMWTechWorks, Yardi.

